ජනාධිපති මහින්ද රාජපක්ෂ මහතාගේ නායකත්වය හා රට ගොඩනගන වැඩ පිළිවෙළ වූ මහින්ද චින්තන ඉදිරි දැක්ම යළිත් වරක් ජනතාව අනුමත කර ඇතැයි ව්‍යවසාය සංවර්ධන හා ආයෝජන ප්‍රවර්ධන ඇමැති අනුර ප්‍රියදර්ශන යාපා මහතා පවසයි.එක්සත් ජනතා නිදහස් සන්ධානය කෙරෙහි ජනතාව තුළ පවතින දැඩි විශ්වාසය ද මේ මැතිවරණ ප්‍රතිඵලයෙන් යළිත් වරක් තහවුරු වී ඇතැයිද ඇමැතිවරයා කියා සිටී.ත්‍රස්තවාදයෙන් රට මුදා ගැනීමෙන් පසුව නව සංවර්ධන මාවතකට රට යොමු කිරීම සඳහා ශක්තිමත් රජයක් ලබා දෙන ලෙස ජනාධිපතිවරයා විසින් මහජනතාවට කරන ලද ඉල්ලීමට මේ ප්‍රතිඵලයෙන් ඉහළ ප්‍රතිචාර දක්වා ඇතැයිද කීය.මේ මැතිවරණයේදී එක්සත් ජනතා නිදහස් සන්ධානයේ ජයග්‍රහණය තහවුරු කිරීමට ඡන්දය ප්‍රකාශ කළ සැමට ස්තූතිය පිරිනමන බවද පැවසීය.ජනාධිපතිතුමා ප්‍රමුඛ එක්සත් ජනතා නිදහස් සන්ධානය කෙරෙහි ජනතාව තැබූ බලාපොරොත්තු ඒ අයුරින්ම ඉටු කිරීමට කැපවී ක්‍රියා කරන බවත් මේ වන විට මැතිවරණය අවසන් වී ඇති අතර දැන් අප සැම වෙත විශාල වගකීම් සම්භාරයක් පැවරී තිබෙන බවත් පැවසීය.අනාගත පරපුර වෙනුවෙන් මේ රට ගොඩනැගීම අද වන විට අප වෙත පැවැරී තිබෙන ප්‍රමුඛ වගකීම වන අතර ජනාධිපතිතුමාගේ නිවැරැදි නායකත්වය යටතේ ඒ සඳහා කැප වෙන බව කීය.